ইউনিয়নের নির্বাচন। আর সেই নির্বাচন জয়ের উল্লাসে যুক্ত হল শব্দবাজির দাপট! অদূরে নীরব দর্শক হয়ে তা শুনল পুলিশও।
শুক্রবার সন্ধ্যায় এমন ঘটনা ঘটল খাস ধর্মতলায়। ভিক্টোরিয়া হাউসের সামনে। এদিন সিইএসসি’র শ্রমিক-কর্মচারী সংগঠনের নির্বাচন ছিল। তাতে প্রায় ৮৭ শতাংশ ভোটে জয়ী হয়েছে শাসকদল প্রভাবিত সিইএসসি শ্রমিক-কর্মচারী ইউনিয়ন। সন্ধ্যায় মুহূর্মুহূ শব্দবাজি ফাটিয়ে সেই জয়কে উৎসবে পরিণত করেন ওই সংগঠনের সদস্যেরা। 
ভিক্টোরিয়া হাউসের সামনের চত্বরে যখন দেদার চকলেট বোমা ফাটছে, তার অনতিদূরেই গাড়িতে ছিলেন হেয়ার স্ট্রিট থানার এক আধিকারিক। তীব্র শব্দে তিনি নিজেই একসময়ে গাড়ির কাচ তুলে দেন। মিনিট ১৫ সেখানে থাকার পরে তিনি গাড়ি নিয়ে চলে যান। যাওয়ার আগে হাতের ইশারায় তিনি সেখানে উপস্থিত ওই থানার অন্য পুলিশকর্মীদের চলে যেতে বলেন। শব্দবাজি নিয়ে প্রশ্ন করা হলে ওই আধিকারিক বলেন, ‘‘এটা আমার এলাকা নয়। যে থানার এলাকা, তাদের 
জানিয়ে দিয়েছি।’’
ওই আধিকারিক চলে যাওয়ার পরেও ঘটনাস্থলে ছিলেন বৌবাজার থানার তিনজন পুলিশকর্মী। তাঁরা ছিলেন একেবারেই দর্শকের ভূমিকায়। আচমকা বোমার শব্দে কৌতূহলী হয়ে ওঠেন এলাকার বহু মানুষ। অনেকেই ঘটনাস্থলে এসে জানতে চান, কী হয়েছে। রাজীব দাস নামে এক প্রৌঢ় পথচারীর কথায়, ‘‘বাজির শব্দে কেঁপে কেঁপে উঠছি। অসুস্থ লাগছে।’’ 
শব্দবাজি ফাটানো নিয়ে জয়ী সংগঠনের এক নেতার বক্তব্য, ‘‘এত ব্যবধানে আগে কখনও জিতিনি। বিরোধী বলে কিছুই থাকল না। তাই সকলে মিলে একটু আনন্দ করছি।’’ তবে ওই সংগঠনের সভাপতি শোভনদেব চট্টোপাধ্যায় এদিন বলেন, ‘‘শব্দবাজি ফাটছে খবর পেয়েই ওদের ফোন করেছি। বোমা ফাটাতে 
বারণ করেছি।’’
এদিনের নির্বাচন ঘিরে বিরোধী সংগঠনগুলি একাধিক অভিযোগ তুলেছে। শাসকদল প্রভাবিত সংগঠন বিরোধীদের ভোট দিতে দেয়নি বলেও অভিযোগ উঠেছে। এ প্রসঙ্গে শোভনদেব বলেন, ‘‘এমন কোনও ঘটনা ঘটেনি। এক কথায় ভিত্তিহীন অভিযোগ।’’